BOPHELO BJA BOKRISTE
Ruta Batho Therešo
Go thoma ka September, Pukwana ya Seboka sa Bophelo bja Rena le Bodiredi bja Bokriste e tla ba le mohuta o mofsa wa thero ya mohlala ya sehlogo se rego, “Ruta Batho Therešo.” Morero wa rena e tla ba go ruta batho therešo ya Beibele ka tsela e bonolo re diriša potšišo le lengwalo.
Ge e ba re bona gore motho o a thabela, re ka dira gore a letele gore re boa neng ka go mo tlogelela kgatišo e itšego goba ka go mmontšha bidio yeo e lego jw.org/nso. Re swanetše go leka go boela go yena pele go feta matšatši a mantši gore re tšwetše pele poledišano ya rena. Dithero tšeo tše difsa le dikabelo tša barutwana di tla thewa karolong ya kakaretšo ya sehlogo se sengwe le se sengwe yeo e lego ka pukung ya Beibele e re Ruta Eng? Karolong yeo go na le dipotšišo tše dingwe le mangwalo tšeo di ka re thušago go dira maeto a go boela goba go swara thuto re diriša Beibele feela.
Go na le tsela e tee feela yeo e išago bophelong. (Mt 7:13, 14) Ka ge re bolela le batho ba madumedi a fapafapanego le bao ba sa swanego, re swanetše go ba botša ditherešo tša Beibele tšeo di tlago go kgahla yo mongwe le yo mongwe wa bona. (1Ti 2:4) Ge re kgona go boledišana le batho ka ditaba tše di sa swanego tša Beibele e bile re kaonefatša bokgoni bja rena bja go “[swara] lentšu la therešo ka tshwanelo,” re tla thaba le go feta gomme ra atlega ge re ruta ba bangwe therešo.
nso_Latn nso_Latn nso_Latn nso_Latn nso_Latn